text: 8 октомври 2006
  Белият дом е шокиран и разтревожен
  от убийството на Политковска
  Убиха Анна Политковска
  Администрацията на американския президент Джордж Буш е шокирана от убийството на Анна Политковска и призовава руското правителство да проведе незабавно и обстойно разследване на това престъпление, се казва в изявление на Държавния департамент, информира Франс Прес.
  Загиналата бе дълбоко уважавана репортерка, която провеждаше журналистически разследвания, а също така бе и майка на две деца. Тя посвети значителна част от кариерата си за защитата на човешките права, се отбелязва в изявлението.
  Държавният департамент от името на САЩ поднася на семейството на Политковска искрените си съболезнования и подчертава, че загиналата е проявила лично мъжество и привързаност към справедливостта даже пред лицето на смъртната заплаха, за което е била наградена с многобройни престижни награди.
  САЩ призовават руското правителство да проведе незабавно и обстойно разследване, за да разкрие, обвини и накаже всички, които носят отговорност за това злобно убийство, се посочва в документа.